Filmový festival inakosti

Filmový festival inakosti (FFI) je medzinárodný filmový festival s LGBTI tématikou konajúci sa od roku 2007 v Bratislave. Podľa vlastných slov je FFI "festivalom pre lesby, gejov, bisexuálov, transrodových a intersesxuálnych ľudí, ich rodičov, deti, ostatných príbuzných a priateľov". Voľne nadväzuje na festivaly konajúce sa v rokoch 1996 až 2001. Festival udeľuje jednu cenu: Ružový balónik, pre divácky najobľúbenejší film. Festival okrem filmov ponúka prednášky, workshopy a iné sprievodné podujatia. Organizuje ho Iniciatíva Inakosť.

Festivalová cena Ružový balónik 

 2019: gruzínsky film Da cven vicekvet (Kým sa tancuje), réžia Levan Akin
 2018: slovenský film Spolu,, réžia David Benedek; a izraelský film V tme, réžia Michael Mayer
 2017: britský film Na konci sveta, réžia Francis Lee
 2015: francúzsky film Nová priateľka, režisér François Ozon
 2014: brazílsky film Hoje Eu Quero Voltar Sozinho, režisér Daniel Ribeiro
 2013, kanadský film Margarita, režia Dominique Cardona a Laurie Colbert
 2012: americký film Albert Nobbs, režisér Rodrigo García
 2011: izraelský film Ha-sodot (Tajomstvá), režisér Avi Nesher
 2010: americký film Single Man režiséra Toma Forda
 2009: švédsky film Patrik 1,5, réžia Ella Lemhagen

2012 
Šiesty ročník FFI sa uskutočnil 25. až 28. októbra 2012. Zúčastnilo sa ho takmer 3000 návštevníkov. Ružový balónik získal film Albert Nobbs režiséra Rodriga Garcíu. Premietnutých bolo 27 dlhometrážnych a 6 krátkych filmov z 19 krajín vrátane Slovenska. Záštitu nad festivalom prebral minister zahraničných vecí Miroslav Lajčák a bratislavský primátor Milan Ftáčnik.

Vo februári 2013 sa premietania uskutočnili aj v Banskej Bystrici a v marci 2013 v Košiciach.

2015 
Deviaty ročník sa uskutoční 21. až 25. októbra 2015. Symbolom ročníka je videokazeta. Okrem medzinárodného zastúpenia budú premietané aj slovenské filmy: V Adamovom rúchu (2015) režiséra Martina Veliča či dokument Família - Manželky Tomáša Viteka. Medzi zahraničné filmy budú patriť snímky z belgické, francúzske, britské, kanadské či švédske filmy. Záštitu nad festivalom prevzal prezident Andrej Kiska a verejná ochrankyňa práv Jana Dubovcová.

2019 
V máji 2019 ministerka kultúry Ľubica Laššáková zamietla grantovú podporu pre LGBTI organizácie a projekty napriek pozitívnym hodnoteniam hodnotiacej komisie. Pre festival bola doporučená grantová podpora 35 tisíc eur. Martin Macko z Iniciatívy Inakosť na margo rozhodnutia povedal: „Budeme musieť obmedziť kultúrny program Pridu a v prípade filmového festivalu počet filmov a rozsah celého festivalu. Minulý rok tvorila táto dotácia väčšinu ich rozpočtu, takže výpadok bude citeľný a viditeľný“

Referencie

Externé odkazy 
 Oficiálne stránky festivalu

Filmové festivaly na Slovensku
Kultúra v Bratislave
Kultúra v Košiciach
LGBT na Slovensku